作者：陈人杰
词牌/韵律：沁园春

paragraphs: 过了梅花，纵有春风，不如早还。
正燕泥日暖，草绵别路，莺朝烟澹，柳拂征鞍。
黎岭天高，建溪雷吼，归好不知行路难。
龟山下，渐青梅初熟，卢橘犹酸。
名场老我闲关。
分岁晚诛茅湖上山。
叹龙舒君去，尚留破砚，鱼轩人老，长把连环。
镜影霜侵，衣痕尘暗，赢得狂名传世间。
君归日，见家林旧竹，为报平安。